CELEX: 52017PC0132
Language: mt
Date: 2017-03-17
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fit-Tmien Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes rigward il-proposti għall-emendar tal-Annessi A u C

IL-KUMMISSJONI EWROPEA
            Brussell, 17.3.2017
            COM(2017) 132 final
            2017/0058(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fit-Tmien Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes rigward il-proposti għall-emendar tal-Annessi A u C
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Il-Konvenzjoni ta’ Stokkolma dwar Materjal Organiku Persistenti li Jniġġes (POPs)
                     1
                   ġiet adottata f’Mejju 2001 fil-qafas tal-Programm tan-Nazzjonijiet Uniti għall-Ambjent (UNEP). L-Unjoni Ewropea u l-Istati Membri tagħha
                     2
                   huma partijiet għall-Konvenzjoni
                     3
                   u d-dispożizzjonijiet tal-Konvenzjoni ġew implimentati fid-dritt tal-Unjoni permezz tar-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE
                     4
                   (ir-Regolament dwar il-POPs).
               
               
                  L-għan ġenerali tal-Konvenzjoni ta’ Stokkolma huwa li s-saħħa tal-bniedem u l-ambjent jiġu mħarsa mill-POPs. Issir referenza speċifika għall-approċċ prekawzjonarju kif ġie stabbilit fil-Prinċipju 15 tad-Dikjarazzjoni ta’ Rio tal-1992 dwar l-Ambjent u l-Iżvilupp. Il-prinċipju jsir operattiv fl-Artikolu 8 tal-Konvenzjoni, li jistabbilixxi r-regoli biex fl-Annessi għall-Konvenzjoni jiġu inklużi sustanzi kimiċi oħra.
               
               
                  Fit-tmien Konferenza tal-Partijiet (COP8) f’April/Mejju 2017, jenħtieġ li jittieħdu tliet deċiżjonijiet biex jiżdiedu l-etere tad-dekabromodifenil (taħlita kummerċjali, c-decaBDE) u l-paraffini klorurati b’katina qasira fl-Anness A (eliminazzjoni) u eżaklorobutadjen fl-Anness C (produzzjoni mhux intenzjonata). L- diġà hu elenkat fl-Anness A u jenħtieġ li jiġi kkunsidrat ukoll għall-elenkar fl-Anness C, fuq il-bażi tar-rakkomandazzjoni mill-Kumitat għall-Analiżi tas-Sustanzi Niġġiesa Organiċi Persistenti (POPRC), peress li hemm numru ta’ rilaxxi mhux intenzjonati.
               
               
                  Rigward it-tliet sustanzi, il-produzzjoni, it-tqegħid fis-suq, l-użu u l-emissjoni mhux intenzjonata diġà twaqqfu jew tnaqqsu b’mod sostanzjali fl-Unjoni, filwaqt li ma jistax jiġi eskluż li għadhom qed jiġu prodotti, jitqiegħdu fis-suq, jintużaw u/jew jiġu emessi b’mod mhux intenzjonat fuq skala sinifikanti f’pajjiżi oħrajn. Minħabba l-potenzjal għat-trasport ambjentali fuq distanza twila ta’ dawn is-sustanzi kimiċi, il-miżuri li ttieħdu fil-livell nazzjonali jew tal-Unjoni mhumiex biżżejjed biex jiġi salvagwardjat livell għoli ta’ protezzjoni tal-ambjent u tas-saħħa tal-bniedem u, għalhekk, hemm bżonn ta’ azzjoni internazzjonali usa’.
               
            
            
               Ir-rakkomandazzjonijiet tal-POP RC
            
            
               L-etere tad-dekabromodifenil (taħlita kummerċjali, c-decaBDE)
            
            
               Fil-11-il laqgħa tiegħu, il-POPRC adotta l-valutazzjoni tal-ġestjoni tar-riskju dwar l-etere tad-dekabromodifenil (taħlita kummerċjali, c-decaBDE). Il-valutazzjoni tal-ġestjoni tar-riskju kkonkludiet, fost l-oħrajn, li:
            
            
               –C-decaBDE hija sustanza kimika prodotta intenzjonalment li tikkonsisti mill-konġeneru bromurat kompletament ta’ decaBDE jew mill-BDE-209 (≥90-97 %), b’ammonti żgħar ta’ etere tan-nonabromodifenil u tal-ottabromodifenil. C-decaBDE ilha taħt investigazzjoni għall-impatti tagħha fuq is-saħħa u fuq l-ambjent għal iktar minn deċennju u kienet soġġetta għal restrizzjonijiet u għal azzjonijiet volontarji għall-ġestjoni tar-riskju f’ċerti pajjiżi u reġjuni, kif ukoll minn ċerti kumpaniji. Madankollu, il-produzzjoni ta’ c-decaBDE għadha ssir fi ftit pajjiżi madwar id-dinja.
            
            
               –L-emissjonijiet ta’ c-decaBDE fl-ambjent iseħħu fl-istadji kollha taċ-ċiklu tal-ħajja tiegħu, iżda huma meqjusin li huma l-ogħla matul il-ħajja operattiva u fil-fażi tal-iskart. Id-data ta’ monitoraġġ turi li l-livelli ta’ c-decaBDE ġeneralment ikunu l-ogħla qrib l-iskariki tal-ilma mormi u f’żoni madwar skart elettroniku u impjanti ta’ riċiklaġġ. Il-ħajja operattiva medja għal tagħmir elettriku u elettroniku hi ta’ madwar 10 snin, u għalhekk c-decaBDE se tkompli tiġi rilaxxata fl-ambjent permezz ta’ oġġetti li se jintużaw għal ħafna snin. L-iktar miżura effiċjenti ta’ kontroll biex jitnaqqsu r-rilaxxi ta’ c-decaBDE u l-kostitwent prinċipali tagħha BDE-209, tkun li BDE-209 (c-decaBDE) tiġi elenkata fl-Anness A tal-Konvenzjoni mingħajr eżenzjonijiet speċifiċi.
            
            
               Fit-12-il laqgħa tiegħu l-POPRC ddeċieda, skont il-paragrafu 9 tal-Artikolu 8 tal-Konvenzjoni, li jirrakkomanda lill-Konferenza tal-Partijiet biex tikkunsidra li telenka lill-etere tad-dekabromodifenil (BDE-209; decaBDE) ta’ c-decaBDE fl-Anness A għall-Konvenzjoni b’eżenzjonijiet speċifiċi għal xi parts tal-bdil kritiċi, li għandhom jiġu ddefiniti aktar, għall-industriji tal-karozzi u ajruspazjali.
            
            
               Għall-industrija tal-karozzi, il-POPRC irrakkomanda l-produzzjoni u l-użu ta’ c-decaBDE limitati għal ċerti parts tal-bdil għall-użu f’vetturi qodma. Vetturi qodma huma ddefiniti bħala vetturi li tkun twaqqfet il-produzzjoni tal-massa tagħhom, u l-parts tal-bdil huma ddefiniti minn waħda jew aktar mill-kategoriji li ġejjin:
            
            
               (a) Applikazzjonijiet tas-sistemi tal-motopropulsjoni u ta’ taħt il-bonit bħall-wajers tal-massa tal-batterija, il-wajers tal-interkonnessjoni tal-batterija, il-pajpijiet tal-arja kundizzjonata mobbli (MAC), is-sistemi tal-motopropulsjoni, il-buxings tal-manifold tal-egżost, l-iżolament taħt il-bonit, il-wajers u l-faxx tal-wajers taħt il-bonit (wajers tal-magna, eċċ.), is-sensuri tal-veloċità, il-pajpijiet, il-moduli tal-fannijiet u s-sensuri tan-knock;
            
            
               (b) Applikazzjonijiet tas-sistema tal-fjuwil bħal pajpijiet tal-fjuwil, tankijiet tal-fjuwil u tankijiet tal-fjwuil taħt il-karozzerija;
            
            
               (c) Apparati pirotekniċi u applikazzjonijiet affettwati minn apparati pirotekniċi bħal kejbils tal-ignixin tal-airbag, covers/ drappijiet tas-sits (jekk rilevanti għall-airbag biss) u airbags (ta’ quddiem u tal-ġenb).
            
            
               Għall-industrija ajruspazjali, eliminazzjoni gradwali ta’ c-decaBDE f’inġenji tal-ajru ġodda sal-2018 sabet appoġġ mifrux, filwaqt li l-industrija ajruspazjali u tad-difiża fl-Ewropa u fl-Amerika ta’ Fuq ipprovdiet informazzjoni konfliġġenti, fir-rigward taż-żmien għall-eliminazzjoni gradwali ta’ decaBDE f’tipi ta’ inġenji tal-ajru eżistenti u f’parts tal-bdil għal tipi ta’ inġenji tal-ajru eżistenti. Xi informazzjoni tindika li jkun impossibbli li c-decaBDE tiġi eliminata b’mod gradwali sal-2018, filwaqt li kien hemm ukoll talba għal eżenzjoni sabiex c-decaBDE tkompli tintuża fil-parts tal-bdil kollha għal tipi ta’ inġenji tal-ajru eżistenti għall-bqija tal-ħajja tal-prodotti tagħhom. Il-POPRC ikkonkluda li l-informazzjoni pprovduta dwar parts tal-bdil li fihom c-decaBDE użati f’tipi ta’ inġenji tal-ajru eżistenti ma ppermettiex li ssir id-definizzjoni ulterjuri ta’ parts tal-bdil kritiċi mill-Kumitat.
            
            
         
         
            
               Il-paraffini klorurati b’katina qasira (SCCPs)
            
            
               Fit-tnax-il laqgħa tiegħu, il-POPRC adotta l-valutazzjoni għall-ġestjoni tar-riskju dwar il-paraffini klorurati b’katina qasira (SCCPs). Il-valutazzjoni tal-ġestjoni tar-riskju kkonkludiet, fost l-oħrajn, li:
            
            
               –L-SCCPs jistgħu jkunu rilaxxati fl-ambjent fl-istadji kollha taċ-ċiklu tal-ħajja: matul il-produzzjoni, il-ħżin, it-trasport, l-użu u r-rimi tal-SCCPs u prodotti li fihom l-SCCPs. Minkejja li d-data hi limitata, sorsi prinċipali ta’ rilaxxi tal-SCCPs aktarx huma l-formulazzjoni l-manifattura ta’ prodotti li fihom l-SCCPs, bħal plastiks PVC, u l-użu fi fluwidi tax-xogħol tal-metall.
            
            
               –L-elenkar tal-SCCPS lill-Konvenzjoni fl-Anness A jew B biex jiġu eliminati jew restritti l-produzzjoni u l-użu tal-SCCPs hu mistenni li jġib miegħu benefiċċji għas-saħħa tal-bniedem, għall-ambjent, għall-agrikoltura u għall-bijota. Il-benefiċċji tal-eliminazzjoni jew tar-restrizzjoni tal-SCCPs huma kkunsidrati bħala sinifikanti meta jitqiesu l-ispejjeż assoċjati mal-effetti negattivi sinifikanti fuq is-saħħa tal-bniedem u fuq l-ambjent li aktarx jirriżultaw mill-produzzjoni u mill-użu kontinwu tal-SCCPs.
            
            
               Fit-12-il laqgħa tiegħu, il-POPRC iddeċieda li, skont il-paragrafu 9 tal-Artikolu 8 tal-Konvenzjoni, jirrakkomanda lill-Konferenza tal-Partijiet li tikkunsidra telenka paraffini klorurati b’katina qasira fl-Anness A għall-Konvenzjoni, inklużi kontrolli biex tiġi limitata l-preżenza tal-SCCPs f’taħlitiet tal-paraffini klorurati oħra, b’eżenzjonijiet speċifiċi jew mingħajrhom. Il-POPRC kkunsidra li l-UE ħadet miżuri biex tillimita l-kontenut tal-SCCPs f’taħlitiet tal-paraffini klorurati oħra, li juri li l-kontroll tal-produzzjoni mhux intenzjonata hu teknikament fattibbli. Fl-UE, huma permessi li jintużaw biss sustanzi jew preparati li fihom l-SCCPs f’konċentrazzjonijiet anqas minn 1 % skont il-piż jew oġġetti li fihom l-SCCPs f’konċentrazzjonijiet anqas minn 0.15 % skont il-piż. Madankollu, il-POPRC ma speċifikax limiti partikolari fid-deċiżjoni adottata fit-12-il laqgħa tiegħu.
            
            
            
               L-eżaklorobutadjen (HCBD):
            
            
               Fid-disa’ laqgħa tiegħu, il-POPRC adotta l-valutazzjoni għall-ġestjoni tar-riskju dwar l-eżaklorobutadjen (HCBD). Il-valutazzjoni tal-ġestjoni tar-riskju kkonkludiet, fost l-oħrajn, li:
            
            
               –L-HCBD huwa ġġenerat bħala prodott sekondarju mhux intenzjonat mill-proċessi industrijali tal-manifattura (b’mod partikolari l-produzzjoni ta’ idrokarburi klorurati oħrajn u l-produzzjoni tal-manjeżju). Hemm miżuri għat-tnaqqis kemm jista’ jkun tar-rilaxxi waqt il-produzzjoni u dawn diġà qegħdin jiġu applikati fil-pajjiżi li huma partijiet għall-Konvenzjoni ta’ Stokkolma. 
            
            
               –L-HCBD jiġi ġġenerat b’mod mhux intenzjonat waqt il-kombustjoni u waqt proċessi termali u proċessi industrijali oħrajn. Miżuri għat-tnaqqis tar-rilaxxi mhux intenzjonati tal-POPs minn dawn il-proċessi se jwasslu għal aktar tnaqqis fir-rilaxxi tal-HCBD. Il-monitoraġġ tal-HCBD jista’ jwassal għal kostijiet oħra. 
            
            
               Mhux magħruf sa liema punt jiġi rilaxxat l-HCBD minn siti għar-rimi tal-iskart li ma għadhomx jintużaw. Hemm disponibbli miżuri ta’ kontroll biex jiġu minimizzati dawn ir-rilaxxi. Fid-disa’ laqgħa tiegħu f’Ottubru 2013, il-POPRC irrakkomanda li l-HCBD jiġi elenkat fl-Anness A u fl-Anness C għall-Konvenzjoni mingħajr eżenzjoni.
            
            
               Skont l-Artikolu 8 (9) tal-Konvenzjoni, il-POPRC ippreżenta dawn ir-rakkomandazzjonijiet lis-COP7 sabiex tikkunsidrahom fil-laqgħa ta’ Mejju 2015. Is-COP7 iddeċidiet li żżid l-HCBD fl-Anness A għall-Konvenzjoni u talbet li tinġabar aktar informazzjoni relatata mas-sorsi tar-rilaxx mhux intenzjonat tal-HCBD biex tinforma aħjar it-teħid tad-deċiżjonijiet fis-COP8 dwar l-elenkar possibbli fl-Anness C. Il-POPRC intalab jivvaluta dik l-informazzjoni u fit-12-il laqgħa tiegħu kkonkluda li minkejja li l-produzzjoni u r-rilaxxi mhux intenzjonati naqsu f’dawn l-aħħar deċennji, is-sorsi eżistenti u li fadal għadhom importanti għall-ġenerazzjoni u għar-rilaxx mhux intenzjonati tal-HCBD. L-applikazzjoni tal-BAT u tal-BEP għandha effetti ta’ benefiċċju qawwija biex l-emissjonijiet jiġu kkontrollati u jitnaqqsu aktar. L-ispejjeż għall-implimentazzjoni tal-miżuri għat-tnaqqis tar-rilaxxi tal-HCBD, għall-infurzar u għas-superviżjoni huma kkunsidrati bħala baxxi hekk kif il-miżuri ta’ kontroll għal POPs mhux intenzjonati oħrajn diġà huma applikati.
            
            
               Azzjonijiet Possibbli Oħrajn mill-Konferenza tal-Partijiet
            
            
               L-aċidu sulfoniku tal-perfluworoottan (PFOS)
            
            
               L-aċidu sulfoniku tal-perfluworoottan (PFOS), l-imluħ tiegħu u l-fluworur tas-sulfonil tal-perfluworottan (PFOS-F) huma elenkati fl-Anness B għall-Konvenzjoni bi skopijiet aċċettabbli li għalihom għadhom permessi l-produzzjoni u l-użu. Fit-12-il laqgħa tiegħu, il-POPRC approva gwida konsolidata fuq alternattivi għall-aċidu sulfoniku tal-perfluworoottan (PFOS) u għas-sustanzi kimiċi relatati miegħu. Dik il-gwida tinkludi rakkomandazzjonijiet għall-użu ta’ alternattivi għal dawk l-użi tal-PFOS li għadhom permessi bħala skopijiet aċċettabbli skont il-Konvenzjoni.
            
            
               Il-gwida tikkonkludi li jeżistu alternattivi fluworurati jew mhux fluworurati għal kważi kull użu attwali tal-PFOS. Filwaqt li għall-ewwel l-alternattivi jistgħu jkunu ftit aktar għaljin u anqas effettivi, jistgħu jkunu anqas perikolużi, iżda dan irid jiġi vvalutat kif meħtieġ. Peress li l-valutazzjoni hi pjuttost kumplessa, il-POPRC ħaseb li jista’ jkun hemm il-bżonn li jintuża aktar spiss is-subparagrafu 1 (b) tal-Artikolu 9 tal-Konvenzjoni li jiddikjara li kull Parti għandha tiffaċilita jew twettaq l-iskambju ta’ informazzjoni rilevanti għal alternattivi għal sustanzi niġġiesa organiċi persistenti, inkluża informazzjoni relatata mar-riskji tagħhom kif ukoll mal-kost ekonomiku u soċjali tagħhom.
            
            
               Waqt il-valutazzjoni tal-alternattivi jenħtieġ li jiġi kkunsidrat li sustanzi kimiċi bi strutturi simili għal dawk tas-sustanzi tal-PFOS elenkati jistgħu joħolqu tħassib simili għal dak relatat mas-sustanzi msemmijin l-aħħar. Għalhekk, il-POPRC saħaq li se jkun hemm bżonn sforz akbar biex jiġu studjati l-karatteristiċi tossikoloġiċi u ambjentali tal-alternattivi u biex l-informazzjoni li tinkiseb issir pubblika u affidabbli. Aktar kooperazzjoni internazzjonali u trasparenza akbar fis-settur privat jistgħu jiffrankaw riżorsi u jħaffu l-proċessi.
            
            
               Il-POPRC ikkonkluda li hemm alternattivi disponibbli għall-iskopijiet aċċettabbli tal-użu tal-PFOS fl-editjar tar-ritratti, fil-fowms għat-tifi tan-nar, f’ċerti apparati mediċi (bħall-produzzjoni ta’ saffi tal-kapolimeru tat-tetrafluworoetilen tal-etilen (ETFE) u ta’ ETFE radjuopak, apparati mediċi dijanjostiċi in vitro, u filtri tal-kulur CCD) u fil-kisi tal-metall (kisi ta’ metall iebes) f’sistemi ta’ ċirku magħluq biss.
            
            
               Għall-iskopijiet aċċettabbli li ġejjin għall-użu tal-PFOS, il-POPRC ma kkonkludiex jekk l-użu ta’ alternattivi kienx teknikament fattibbli jew le peress li kien hemm nuqqas ta’ informazzjoni kimika dettaljata dwar l-alternattivi: fluwidi idrawliċi tal-avjazzjoni, kisjiet fotoreżistenti u antiriflettivi għal semikondutturi, aġent tal-inċiżjoni għal semikondutturi komposti u għal filtri taċ-ċeramika. 
            
            
               Fir-rigward tal-użu tal-PFOS f’lixki għall-insetti għall-kontroll ta’ nemel li jqatta' l-weraq mill-Atta spp. u mill-Acromyrmex spp., il-POPRC ikkonkluda li jidher possibbli li jintużaw l-alternattivi għal ċerti pajjiżi, iżda għalissa mhux għal kollha.
            
         
         
            
               Is-Segretarjat tal-Konvenzjoni hu mitlub permezz tad-deċiżjoni SC-7/5 iħejji dokument li jipprovdi azzjonijiet possibbli mill-Konferenza tal-Partijiet, jekk il-Konferenza tikkonkludi li m’għadx hemm ħtieġa għall-iskopijiet varji aċċettabbli għall-aċidu sulfoniku tal-perfluworoottan, l-imluħ tiegħu u l-fluworur tas-sulfonil tal-perfluworottan elenkati fl-Anness B, għall-konsiderazzjoni mill-Konferenza tal-Partijiet fit-tmien laqgħa tagħha.
            
            
               •Konsistenza mal-politiki tal-Unjoni
            
            
               decaBDE u d-dritt tal-Unjoni
            
            
               Id-Direttiva 2011/65/UE (id-Direttiva ROHS) tillimita l-użu tal-etere tad-dekabromodifenil f’tagħmir elettriku jew elettroniku
                  5
               . Il-manifattura, it-tqegħid fis-suq jew l-użu tal-etere tad-dekabromodifenil (decaBDE) jew bħala sustanza, jew bħala kostitwent f’sustanzi oħra, f’taħlitiet jew f’oġġetti huma limitati skont ir-Regolament tal-Kummissjoni (UE) 2017/227 li jistabbilixxi entrata 67 ġdida fl-Anness XVII għar-Regolament (KE) Nru 1907/2006 tal-Parlament Ewropew u tal-Kunsill (REACH)
                  6
               . Skont l-entrata 67, il-manifattura, it-tqegħid fis-suq jew l-użu tal-etere tad-dekabromodifenil għandhom ikunu permessi biss għall-produzzjoni ta’ inġenji tal-ajru
                  7
                sat-2 ta’ Marzu 2027, għal parts tal-bdil tal-inġenji tal-ajru prodotti qabel l-iskadenza ta’ dak il-perjodu, u għall-produzzjoni ta’ parts tal-bdil għal vetturi bil-mutur, għal vetturi agrikoli u forestali u għal makkinarju
                  8
                prodotti qabel it-2 ta’ Marzu 2019. Barra minn hekk, tagħmir elettriku u elettroniku li jaqa’ fil-kamp ta’ applikazzjoni tad-Direttiva ROHS u l-oġġetti mqegħdin fis-suq qabel it-2 ta’ Marzu 2019 huma eżentati wkoll. Ir-restrizzjoni ġiet ippubbliata f’Il-Ġurnal Uffiċjali fl-10 ta’ Frar 2017
                  9
               .
            
            
               L-elenkar ta’ decaBDE fl-Anness A għall-Konvenzjoni bil-kamp ta’ applikazzjoni ssuġġerit mill-POPRC ikun jeħtieġ emenda tal-Anness A għar-Regolament tal-POPs u jkollu effett fuq id-dritt tal-Unjoni peress li erti derogi skont REACH ikollhom jitħassru. Minkejja li s-setturi kollha tal-industrija kellhom il-possibbiltà li jieħdu sehem fil-proċess ta’ analiżi skont il-Konvenzjoni, wieħed ma jistax jassumi li n-nuqqas ta’ kwalunkwe kumment mill-industriji tal-vetturi agrikoli u forestali u tal-makkinarju huwa indikazzjoni li d-derogi mogħtija riċentement skont REACH għal dawn is-setturi ma għadhomx meħtieġa. Għalhekk, il-Kummissjoni se tikkonsulta lill-partijiet ikkonċernati rilevanti involuti fil-proċess skont REACH qabel is-COP8 biex tippermettilhom jipprovdu aktar kjarifiki. Jekk jista’ jintwera l-bżonn tal-eżenzjonijiet mogħtija skont REACH, jenħtieġ li l-Unjoni tippreżenta talba għal dawn l-eżenzjonijiet matul is-COP8.
            
            
               L-SCCPs u d-dritt tal-Unjoni
            
            
               L-SCCPs huma elenkati fil-Protokoll dwar il-POPs tal-Konvenzjoni fuq it-Tniġġis tal-Arja Transkonfini Fuq Distanza Kbira u, għalhekk, il-Partijiet huma mitlubin jeliminaw il-produzzjoni u l-użu tagħhom. Permezz tar-Regolament tal-Kummissjoni (UE) Nru 2015/2030
                  10
               , li jemenda r-Regolament (KE) Nru 850/2004, il-produzzjoni, it-tqegħid fis-suq u l-użu tal-SCCPs fl-Unjoni huma pprojbiti.
            
            
               Madankollu, permezz ta’ deroga, għadhom permessi l-produzzjoni, it-tqegħid fis-suq u l-użu ta’ sustanzi jew ta’ preparati li fihom l-SCCPs f’konċentrazzjonijiet anqas minn 1 % skont il-piż jew oġġetti li fihom l-SCCPs f’konċentrazzjonijiet anqas minn 0,15 % skont il-piż. Barra minn hekk, l-użu hu permess fir-rigward ta’: (a) ċineg trasportaturi fl-industrija tal-estrazzjoni u fis-siġillanti tad-digi li fihom l-SCCPs li diġà kienu jintużaw fl-4 ta’ Diċembru 2015 jew qabel; u (b) oġġetti li fihom l-SCCPs għajr dawk imsemmijin f’(a) li diġà kienu jintużaw fl-10 ta’ Lulju 2012 jew qabel.
            
            
               L-elenkar tal-SCCPs fl-Anness A bil-kamp ta’ applikazzjoni ssuġġerit mill-POPRC mhuwiex mistenni li jeħtieġ tibdiliet fid-dritt tal-Unjoni peress li l-produzzjoni, it-tqegħid fis-suq u l-użu tal-SCCPs diġà huma pprojbiti u diġà ġew stabbiliti valuri ta’ limitu għall-preżenza tal-SCCPs f’taħlitiet tal-paraffini klorurati oħrajn li jirriżultaw mill-proċess tal-manifattura.
            
            
               L-HCBD u d-dritt tal-Unjoni
            
            
               L-HCBD huwa sustanza perikoluża ta’ prijorità skont id-Direttiva Qafas dwar l-Ilma (Direttiva 2000/60/KE)
                  11
               . Barra minn hekk, l-HCBD huwa elenkat fil-Protokoll dwar il-POPs tal-Konvenzjoni tal-UNECE fuq it-Tniġġis tal-Arja Transkonfini fuq Distanza Kbira (CLRTAP) u, għalhekk, il-Partijiet huma mitlubin jeliminaw il-produzzjoni u l-użu tiegħu. Ir-Regolament tal-Kummissjoni (UE) Nru 519/2012
                  12
                jimplementa l-projbizzjoni fid-dritt tal-Unjoni. Madankollu, għad fadal il-kwistjonijiet tal-iskart u l-art ikkontaminata, kif ukoll il-kunsiderazzjoni ta’ miżuri li jipprevjenu l-introduzzjoni mill-ġdid.
            
            
               Filwaqt li l-produzzjoni tal-HCBD fl-Unjoni hi pprojbita, xorta jista’ jiġi prodott b’mod mhux intenzjonat f’ċerti attivitajiet industrijali. Dawn l-attivitajiet, meta jilħqu l-limiti fid-Direttiva dwar l-emissjonijiet industrijali (id-Direttiva 2010/75/UE
                  13
               ), huma meħtieġa japplikaw l-aqwa tekniki disponibbli (BAT) biex jipprevjenu u jnaqqsu l-emissjonijiet u l-impatt fuq l-ambjent kollu kemm hu. Sabiex topera, installazzjoni industrijali trid iġġib permess mingħand awtorità kompetenti ta’ Stat Membru. Dawn il-permessi jrid ikun fihom il-valuri ta’ limitu tal-emissjonijiet għas-sustanzi li jniġġsu elenkati fl-Anness II tad-Direttiva 2010/75/UE, kif ukoll għal sustanzi oħra, li aktarx li jiġu emessi fi kwantitajiet sinifikanti b’kunsiderazzjoni tan-natura u tal-potenzjal tagħhom għat-trasferiment transmedjali tas-sustanzi li jniġġsu. 
            
            
               L-elenkar tal-HCBD fl-Anness C bil-kamp ta’ applikazzjoni ssuġġerit mill-POPRC mhuwiex mistenni li jeħtieġ tibdiliet fid-dritt tal-Unjoni peress li l-prevenzjoni u t-tnaqqis ta’ rilaxxi mhux intenzjonati tal-HCBD diġà huma indirizzati mid-Direttiva 2010/75/UE.
            
            
               Il-PFOS u d-dritt tal-Unjoni
            
            
               Il-produzzjoni, it-tqegħid fis-suq u l-użu tal-PFOS hu pprojbit skont ir-Regolament (KE) Nru 850/2004, iżda ċerti derogi huma mogħtija skont l-iskopijiet aċċettabbli speċifikati fl-Anness B għall-Konvenzjoni, li huma reġistrati skont il-Konvenzjoni. Skont ir-riżultat tal-analiżi tal-ħtieġa kontinwa għall-iskopijiet aċċettabbli li se titwettaq mis-COP8, li se tikkunsidra wkoll il-ħtieġa kontinwa għall-iskopijiet aċċettabbli fl-Unjoni, jista’ jkun hemm bżonn li ssir reviżjoni tad-dritt tal-Unjoni permezz tat-tħassir ta’ dawk id-derogi li jistgħu ma jibqgħux disponibbli peress li m’għadhomx meħtieġa aktar mill-Partijiet, inkluż mill-Unjoni.
            
            
               Il-ħtieġa kontinwa għad-derogi fl-Unjoni ġiet analizzata kontinwament mill-Kummissjoni f’kooperazzjoni mal-Istati Membri f’dawn l-aħħar snin sabiex jiġu identifikati dawk li ma għadhomx meħtieġa, kif mitlub mill-Konvenzjoni. L-aktar studju riċenti (għadu mhux ippubblikat) jikkonkludi li tliet skopijiet aċċettabbli għadhom meħtieġa fl-Unjoni peress li l-industrija għadha ma eliminatx b’mod gradwali dawk l-użi: il-kisjiet fotoreżistenti u antiriflettivi għal semikondutturi, l-aġent tal-inċiżjoni għal semikondutturi komposti u għal filtri taċ-ċeramika, il-kisi tal-metall (kisi ta’ metall iebes) f’sistemi ta’ ċirkwit magħluq biss. Jenħtieġ li l-eżenzjonijiet għal dawk l-użi jibqgħu disponibbli fis-snin li ġejjin.
            
            
               L-iskopijiet aċċettabbli għall-użu tal-PFOS fl-editjar tar-ritratti u fi fluwidi idrawliċi tal-avjazzjoni, li bħalissa huma rreġistrati mill-UE skont il-Konvenzjoni, ma għadhomx meħtieġa peress li l-industrija qed tuża alternattivi.
            
            
               Jenħtieġ li jitħassru l-iskopijiet aċċettabbli għall-użu tal-PFOS f’lixki għall-insetti għall-kontroll ta’ nemel li jqatta' l-weraq mill-Atta spp. u mill-Acromyrmex spp., fil-fowms għat-tifi tan-nar u f’ċerti apparati mediċi (bħall-produzzjoni ta’ saffi tal-kapolimeru tat-tetrafluworoetilen tal-etilen (ETFE) u ta’ ETFE radjuopak, apparati mediċi dijanjostiċi in vitro, u filtri tal-kulur CCD), li mhumiex irreġistrati mill-UE skont il-Konvenzjoni, peress li jeżistu alternattivi vijabbli.
            
            
            
               Il-proċedura għaż-Żieda ta’ sustanzi POP ġodda u għall-Emendar tal-Annessi tal-Konvenzjoni
            
         
         
            
               Skont l-Artikolu 8 tal-Konvenzjoni, kwalunkwe Parti tista’ tippreżenta proposta lis-Segretarjat għall-elenkar ta’ sustanza kimika fl-Annessi A, B u/jew Ċ. Il-Kumitat għall-Analiżi tas-Sustanzi Niġġiesa Organiċi Persistenti (POPRC) għandu jeżamina l-proposta.
            
            
               Jekk din l-analiżi tikkonkludi li huwa probabbli li s-sustanza kimika, bħala riżultat tat-trasport ambjentali fuq distanza twila tagħha, se twassal għal effetti ħżiena sinifikanti fuq is-saħħa tal-bniedem u/jew fuq l-ambjent b’tali mod li tkun iġġustifikata azzjoni globali, il-proposta għandha tipproċedi u għandha titfassal valutazzjoni tal-ġestjoni tar-riskju li tinkludi analiżi tal-miżuri ta’ kontroll possibbli u tad-disponibbiltà tal-alternattivi. Fuq din il-bażi, il-POPRC jirrakkomanda li l-Konferenza tal-Partijiet (COP) tikkunsidra jekk is-sustanza kimika għandhiex tiġi kkunsidrata għall-elenkar fl-Annessi A, B u/jew Ċ. Id-deċiżjoni finali tittieħed mis-COP. 
            
            
               Għall-Unjoni, l-emendi għall-Annessi A, B u/jew Ċ jidħlu fis-seħħ sena mid-data tal-komunikazzjoni mid-depożitarju tal-adozzjoni tagħhom mis-COP.
            
            
               Ir-rakkomandazzjonijiet tal-POP RC u d-Dritt tal-Unjoni
            
            
               Ir-rakkomandazzjoni tal-POPRC, jekk tiġi segwita mis-COP f’April/Mejju 2017, se twassal għal projbizzjonijiet internazzjonali fuq il-manifattura, fuq it-tqegħid fis-suq, fuq l-importazzjoni/l-esportazzjoni u fuq l-użu ta’ c-decaBDE u tal-SCCPs, ħlief fuq il-produzzjoni u fuq l-użu ta’ c-decaBDE għal parts tal-bdil għal vetturi bil-mutur u possibbilment għall-inġenji tal-ajru. Is-COP tista’ tintalab tikkunsidra l-ħtieġa għal eżenzjonijiet speċifiċi oħrajn peress li l-Partijiet jistgħu jressqu talbiet fis-COP.
            
            
               L-elenkar ta’ c-decaBDE fl-Anness A għall-Konvenzjoni bil-kamp ta’ applikazzjoni ssuġġerit mill-POPRC jeħtieġ emenda għall-Anness I tar-Regolament dwar il-POPs u jista’ jkollu effetti fuq id-dritt attwali tal-Unjoni.
            
            
               L-elenkar tal-SCCPs fl-Anness A u tal-HCBD fl-Anness C għall-Konvenzjoni bil-kamp ta’ applikazzjoni ssuġġerit mill-POPRC mhuwiex mistenni li jkun jeħtieġ tibdiliet fl-entrati eżistenti fl-Annessi tar-Regolament dwar il-POPs iżda se jkun jeħtieġ it-trasferiment ta’ dawk is-sustanzi kimiċi fl-Anness xieraq għar-Regolament dwar il-POPs. 
            
            
               Skont l-Artikolu 14(1) tar-Regolament, meta jiżdiedu sustanzi mal-Konvenzjoni, it-tibdiliet fl-Annessi tar-Regolament jistgħu jsiru skont il-proċeduri ta’ kumitat stabbiliti fl-Artikolu 5a tad-Deċiżjoni 1999/468/KE
                  14
               , b’kunsiderazzjoni tal-Artikoli 10 u 11 tar-Regolament (UE) Nru 182/2011
                  15
               .
            
            
               Il-pożizzjoni tal-Unjoni Ewropea
            
            
               Fid-dawl ta’ dan li ntqal fuq, fit-tmien COP għall-Konvenzjoni ta’ Stokkolma, jenħtieġ li l-Unjoni tappoġġja ż-żieda ta’: 
            
            
               decaBDE fl-Anness A, b’eżenzjonijiet speċifiċi għal parts tal-bdil għall-industrija tal-karozzi u ajruspazjali, u eżenzjonijiet speċifiċi għal inġenji tal-ajru u għal parts tal-bdil għal vetturi agrikoli u forestali u għal ċertu makkinarju koerenti mal-leġiżlazzjoni tal-Unjoni. F’konformità mar-rakkomandazzjonijiet tal-POPRC, l-elenkar mingħajr “eżenzjonijiet speċifiċi” għal inġenji tal-ajru u għal parts tal-bdil għal vetturi agrikoli u forestali u ċertu makkinarju jista’ jiġi appoġġjat, jekk il-partijiet ikkonċernati rilevanti involuti fil-proċess skont REACH ma jistgħux, qabel ic-COP8, juru li dawk l-eżenzjonijiet għadhom meħtieġa;
            
            
               L-SCCPs fl-Anness A, b’kundizzjonijiet u b’eżenzjonijiet għall-użu koerenti mal-leġiżlazzjoni tal-Unjoni;
            
            
               L-HCBD fl-Anness C, kif diġà appoġġjat fis-COP7, b’mod koerenti mal-leġiżlazzjoni tal-Unjoni.
            
            
               Barra minn hekk, jenħtieġ li l-Unjoni tappoġġja t-tħassir tal-iskopijiet aċċettabbli għall-PFOS u għad-derivattivi tiegħu li m’għadhomx meħtieġa aktar mill-Partijiet, minbarra dawk għall-kisjiet fotoreżistenti u antiriflettivi għal semikondutturi, bħala aġent tal-inċiżjoni għal semikondutturi komposti u għal filtri taċ-ċeramika, u fil-kisi tal-metall (kisi ta’ metall iebes) f’sistemi ta’ ċirkwit magħluq biss.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               Il-bażi ġuridika proċedurali għad-Deċiżjoni tal-Kunsill proposta hi l-Artikolu 218(9) TFUE, li hu l-bażi xierqa għal att li jiddefinixxi l-pożizzjoni tal-Unjoni Ewropea f’”korp stabbilit minn ftehim internazzjonali” (bħall-Konferenza tal-Partijiet għall-Konvenzjoni ta’ Stokkolma), meta dak il-korp jintalab jadotta atti li jkollhom effetti legali.
            
            
               Il-bażi ġuridika sostantiva hi l-paragrafu 1 tal-Artikolu 192 tat-TFUE minħabba li l-miżuri miftiehma fil-Konvenzjoni ta’ Stokkolma primarjament isegwu objettiv ambjentali (jiġifieri l-eliminazzjoni ta’ sustanzi niġġiesa organiċi persistenti).
            
            
               3.IR-RIŻULTATI TAL-EVALWAZZJONIJIET “EX POST”, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet mal-partijiet ikkonċernati
            
            
               Billi l-SCCPs diġà huma elenkati fir-Regolament (KE) Nru 850/2004 dwar il-POPs, ma jitqiesx li hemm bżonn ta’ aktar konsultazzjoni fi ħdan l-Unjoni. Billi l-HCBD diġà hu elenkat fl-Anness A għall-Konvenzjoni ta’ Stokkolma u fir-Regolament (KE) Nru 850/2004 dwar il-POPs, ma jitqiesx li hemm bżonn ta’ aktar konsultazzjoni fi ħdan l-Unjoni. 
            
         
         
            
               Billi l-tqegħid fis-suq u l-użu ta’ c-decaBDE huma ristretti fl-Unjoni skont l-entrata 67 fl-Anness XVII għar-Regolament (KE) Nru 1907/2006 (REACH) u hemm diskrepanzi mar-rakkomandazzjonijiet tal-POPRC, huwa meqjus li hemm bżonn ta’ aktar konsultazzjoni bl-għan li tinkiseb informazzjoni sabiex jiġi ċċarat jekk id-derogi mogħtija riċentement skont REACH għal inġenji tal-ajru u għal parts tal-bdil għal vetturi agrikoli u forestali u għal ċertu makkinarju m’għadhomx meħtieġa aktar. 
            
            
               Il-ħtieġa kontinwa għall-iskopijiet aċċettabbli għall-PFOS mill-Unjoni ġiet analizzata kontinwament f’dawn l-aħħar snin mill-Kummissjoni f’kooperazzjoni mal-Istati Membri u f’konsultazzjoni mal-partijiet ikkonċernati, fost affarijiet oħrajn permezz ta’ studji li analizzaw il-ħtieġa kontinwa għall-iskopijiet aċċettabbli mill-Unjoni u permezz ta’ diskussjonijiet f’laqgħat mal-awtoritajiet kompetenti li fihom jieħdu sehem il-partijiet ikkonċernati. L-Istati Membri u l-partijiet ikkonċernati qablu mal-analiżi inklużi l-konklużjonijiet, u dan hu rifless ukoll fil-pożizzjoni tal-Unjoni matul is-COPs preċedenti.
            
            
               Is-sustanzi kollha ġew soġġetti għal konsultazzjonijiet miftuħin mal-partijiet ikkonċernati madwar id-dinja matul il-valutazzjoni tal-POPRC u anki l-partijiet ikkonċernati tħallew jieħdu sehem fid-deliberazzjonijiet tal-POPRC.
            
            
               •Valutazzjoni tal-impatt
            
            
               
                  Qabel ma l-POPRC jagħmel ir-rakkomandazzjonijiet tiegħu għal sustanza kimika skont l-Artikolu 8(9) tal-Konvenzjoni ta’ Stokkolma, il-POPRC iħejji kemm profil tar-riskju kif ukoll valutazzjoni tal-ġestjoni tar-riskju għal kull sustanza kimika.
               
               
                  Sustanzi Niġġiesa Organiċi Persistenti (POPs) huma ta’ riskju għas-saħħa tal-bniedem u għall-ambjent u, minħabba l-potenzjal tagħhom għal trasport fuq distanza twila, jeħtieġu azzjoni globali biex jitnaqqas jew jiġi eliminat kwalunkwe rilaxx ta’ POPs. Fid-dawl ta’ dan l-objettiv u tar-rekwiżiti tal-Artikolu 8(7)(a) tal-Konvenzjoni ta’ Stokkolma, il-POPRC twettaq valutazzjoni tal-ġestjoni tar-riskju fir-rigward tal-miżuri ta’ kontroll possibbli għas-sustanzi kimiċi kkunsidrati għall-inklużjoni fil-Konvenzjoni, li tkopri l-firxa sħiħa ta’ għażliet għal dik is-sustanza kimika, inklużi l-ġestjoni u l-eliminazzjoni. Għat-tħejjija ta’ din il-valutazzjoni, kemm il-Partijiet kif ukoll l-osservaturi għall-Konvenzjoni huma mistiedna jipprovdu lill-POPRC b’informazzjoni rilevanti dwar kunsiderazzjonijiet soċjoekonomiċi assoċjati mal-miżuri ta’ kontroll possibbli għal dik is-sustanza kimika.
               
               
                  Skont l-Anness F għall-Konvenzjoni ta’ Stokkolma, jenħtieġ li l-informazzjoni pprovduta tirrifletti l-kunsiderazzjoni dovuta għall-kapaċitajiet u għall-kundizzjonijiet differenti fost il-Partijiet u jenħtieġ li tinkludi l-kunsiderazzjoni tal-lista indikattiva ta’ oġġetti li ġejja:
               
               
                  (a) L-effikaċja u l-effiċjenza tal-miżuri ta’ kontroll possibbli biex jilħqu l-għanijiet ta’ tnaqqis tar-riskji;
               
               
                  (b) L-alternattivi (prodotti u proċessi);
               
               
                  (c) L-impatti pożittivi u/jew negattivi fuq is-soċjetà tal-implimentazzjoni tal-miżuri ta’ kontroll possibbli;
               
               
                  (d) L-implikazzjonijiet għall-iskart u għar-rimi (b’mod partikolari, ħażniet ta’ pestiċidi li skadew u t-tindif ta’ siti kontaminati);
               
               
                  (e) L-aċċess għal informazzjoni u għal edukazzjoni pubblika;
               
               
                  (f) L-istatus tal-kapaċità ta’ kontroll u ta’ monitoraġġ; u
               
               
                  (g) Kwalunkwe azzjoni ta’ kontroll nazzjonali jew reġjonali meħuda, inkluża informazzjoni dwar alternattivi, u informazzjoni rilevanti oħra dwar il-ġestjoni tar-riskju.
               
               
                  Fuq il-bażi tal-profili tar-riskju u tal-valutazzjonijiet tal-ġestjoni tar-riskju mħejjijin għat-tliet sustanzi kimiċi li huma proposti biex jiġu elenkati fl-Annessi għall-Konvenzjoni ta’ Stokkolma fis-COP8, il-POPRC, fit-12-il laqgħa tiegħu, irrakkomanda l-miżuri (spjegati aktar ’il fuq) li jenħtieġ li jittieħdu għal kull sustanza kimika sabiex jinkisbu l-objettivi tal-Konvenzjoni filwaqt li jitqiesu l-effetti soċjoekonomiċi ta’ dawk il-miżuri.
               
            
            
               4.IMPLIKAZZJONIJIET BAĠITARJI
            
            
               
                  Bħala Parti, l-Unjoni trid tagħmel kontribuzzjoni annwali lill-Fond Fiduċjarju tal-Konvenzjoni ta’ Stokkolma. Din il-kontibuzzjoni se tevolvi skont il-konklużjonijiet tad-diskussjonijiet fit-tmien laqgħa tal-Konferenza tal-Partijiet dwar il-baġit għall-perjodu 2018-2019. Il-kontribuzzjoni annwali mill-Unjoni għall-2016 kienet tammonta għal 113000 EUR li kienet koperta fi ħdan pakketti eżistenti.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Il-Konvenzjoni ta’ Stokkolma teħtieġ li l-Partijiet jistabbilixxu Pjan ta’ Implimentazzjoni u li regolarment jirrevedu dak il-pjan billi jindirizzaw sustanzi kimiċi elenkati ġodda. Il-Konvenzjoni tinkludi wkoll rekwiżiti dwar il-monitoraġġ, l-evalwazzjoni tal-effikaċja u r-rapportar. Dawk l-elementi kollha huma riflessi fir-Regolament (KE) Nru 850/2004 li jimplimenta l-Konvenzjoni.
               
            
         
         
            
               2017/0058 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fit-Tmien Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes rigward il-proposti għall-emendar tal-Annessi A u C
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fl-14 ta’ Ottubru 2004, il-Konvenzjoni ta’ Stokkolma dwar Materjal Organiku Persistenti li Jniġġes (“il-Konvenzjoni”) ġiet approvata, f’isem il-Komunità Ewropea, permezz tad-Deċiżjoni tal-Kunsill 2006/507/KE
                  16
               .
            
            
               (2)L-Unjoni implimentat l-obbligi tal-Konvenzjoni fid-dritt tal-Unjoni permezz tar-Regolament (KE) Nru 850/2004 tal-Parlament Ewropew u tal-Kunsill
                  17
               .
            
            
               (3)L-Unjoni tixħet enfasi kbira fuq il-ħtieġa li l-Konvenzjoni gradwalment tespandi l-Annessi A, B u/jew Ċ tagħha b’sustanzi ġodda li jissodisfaw il-kriterji ta’ sustanzi niġġiesa organiċi persistenti (POPs), billi jitqies il-prinċipju prekawzjonarju, sabiex jintlaħaq l-objettiv tal-Konvenzjoni u jitwettaq l-impenn li l-gvernijiet kollha daħlu għalih fis-Summit Dinji dwar l-Iżvilupp Sostenibbli li sar f’Johannesburg fl-2002 sabiex inaqqsu kemm jista’ jkun l-effetti ħżiena tas-sustanzi kimiċi sal-2020.
            
            
               (4)Skont l-Artikolu 22 tal-Konvenzjoni, il-Konferenza tal-Partijiet (“COP”) tista’ tadotta deċiżjonijiet li jemendaw l-Annessi A, B u/jew Ċ tal-Konvenzjoni. Dawk id-deċiżjonijiet jidħlu fis-seħħ sena mid-data tal-komunikazzjoni mid-depożitarju ta’ emenda, għajr għal dawk il-partijiet għall-Konvenzjoni (“il-Partijiet”) li għażlu li ma jipparteċipawx. 
            
            
               (5)Wara nomina tal-etere tad-dekabromodifenil kummerċjali (c-decaBDE) riċevuta mingħand in-Norveġja fl-2013, il-Kumitat għall-Analiżi tas-Sustanzi Niġġiesa Organiċi Persistenti (“POPRC”), imwaqqaf skont il-Konvenzjoni, ikkonkluda ħidmietu dwar c-decaBDE. Il-POPRC sab li c-decaBDE tissodisfa l-kriterji tal-Konvenzjoni għall-elenkar fl-Anness A. Fit-tmien laqgħa tagħha, is-COP hi mistennija tiddeċiedi dwar l-inklużjoni ta’ c-decaBDE fl-Anness A għall-Konvenzjoni.
            
            
               (6)Il-manifattura, it-tqegħid fis-suq jew l-użu tal-etere tad-dekabromodifenil bħala sustanza, bħala kostitwent f’sustanzi oħra, f’taħlitiet jew f’oġġetti hi limitata skont ir-Regolament tal-Kummissjoni (UE) 2017/227
                  18
                li jistabbilixxi l-entrata 67 tal-Anness XVII għar-Regolament (KE) Nru 1907/2006 tal-Parlament Ewropew u tal-Kunsill (REACH)
                  19
               . Skont l-entrata 67, il-manifattura, it-tqegħid fis-suq jew l-użu tal-etere tad-dekabromodifenil għandhom ikunu permessi biss għal żmien limitat għal inġenji tal-ajru ġodda u għal parts tal-bdil għal inġenji tal-ajru, għal vetturi bil-mutur, għal vetturi agrikoli jew forestali u għal ċertu makkinarju.
            
            
               (7)Wara nomina tal-paraffini klorurati b’katina qasira (SCCPs) riċevuta mill-Unjoni fl-2006, il-POPRC sab li l-paraffini klorurati b’katina qasira (SCCPs) jissodisfaw il-kriterji tal-Konvenzjoni għal elenkar fl-Anness A. Fit-tmien laqgħa tagħha, is-COP hija mistennija tiddeċiedi dwar l-inklużjoni tal-SCCPs fl-Anness A tal-Konvenzjoni.
            
            
               (8)Il-produzzjoni, it-tqegħid fis-suq u l-użu tal-SCCPs huma pprojbiti b’ċerti eżenzjonijiet għal prodotti li diġà qed jintużaw fl-Unjoni skont ir-Regolament (KE) Nru 850/2004, kif emendat mir-Regolament tal-Kummissjoni (UE) Nru 2015/2030
                  20
               . Dak ir-Regolament jispeċifika wkoll valuri ta’ limitu għall-preżenza tal-SCCPs f’taħlitiet oħrajn tal-paraffini klorurati li jirriżultaw mill-proċess tal-manifattura. Peress li l-SCCPs huma kapaċi għat-trasport ambjentali fuq distanza twila, eliminazzjoni gradwali globali tal-użu ta’ din is-sustanza tkun iktar ta’ benefiċċju għaċ-ċittadin tal-UE meta mqabbla mal-projbizzjoni skont ir-Regolament (KE) Nru 850/2004 fl-Unjoni.
            
            
               (9)Wara nomina tal-eżaklorobutadjen (HCBD) riċevuta mill-Unjoni fl-2011, il-POPRC sab li l-HCBD jissodisfa l-kriterji tal-Konvenzjoni għall-elenkar fl-Annessi A u Ċ. Fis-seba’ laqgħa tagħha, is-COP iddeċidiet li telenka l-HCBD fl-Anness A. Madankollu, is-COP adottat id-deċiżjoni SC-7/11, li permezz tagħha l-POPRC intalab jevalwa aktar l-HCBD fuq il-bażi ta’ informazzjoni disponibbli ġdida relatata mal-elenkar tiegħu fl-Anness C u jagħmel rakkomandazzjoni lis-COP dwar l-elenkar tal-HCBD fl-Anness C għal kunsiderazzjoni ulterjuri fit-tmien laqgħa tagħha.
            
            
               (10)Il-produzzjoni, it-tqegħid fis-suq u l-użu tal-HCBD huma pprojbiti fl-Unjoni skont ir-Regolament (KE) Nru 850/2004, kif emendat mir-Regolament tal-Kummissjoni (UE) Nru 519/2012
                  21
               , iżda jista’ jkun prodott b’mod mhux intenzjonat f’xi attivitajiet industrijali. Dawn l-attivitajiet huma koperti mid-Direttiva 2010/75/UE tal-Parlament Ewropew u tal-Kunsill
                  22
                u jirrikjedu l-applikazzjoni ta’ ċerti miżuri għall-ġestjoni tal-emissjonijiet. Peress li l-HCBD hu kapaċi għat-trasport ambjentali fuq distanza twila, azzjoni globali fuq ir-rilaxxi ta’ din is-sustanza tkun iktar ta’ benefiċċju għaċ-ċittadin tal-UE meta mqabbla mal-miżuri skont ir-Regolament (KE) Nru 850/2004 fl-Unjoni.
            
            
               (11)L-aċidu sulfoniku tal-perfluworoottan (PFOS) u d-derivattivi tiegħu huma elenkati fl-Anness B għall-Konvenzjoni b’għadd ta’ skopijiet aċċettabbli. Is-COP se tintalab tirrevedi l-ħtieġa kontinwa ta’ dawk l-iskopijiet aċċettabbli. Ir-Regolament (KE) Nru 850/2004 jipprojbixxi l-produzzjoni, it-tqegħid fis-suq u l-użu tal-PFOS iżda jeżenta ċerti użi li għadhom meħtieġa fl-Unjoni. Konsegwentement, jenħtieġ li l-Unjoni tappoġġja t-tħassir tal-“iskopijiet aċċettabbli” għall-PFOS u tad-derivattivi tiegħu li m’għadhomx meħtieġa aktar mill-Partijiet, minbarra dawk għal kisjiet fotoreżistenti u antiriflettivi għal semikondutturi, bħala aġent tal-inċiżjoni għal semikondutturi komposti u għal filtri taċ-ċeramika, u fil-kisi tal-metall (kisi ta’ metall iebes) f’sistemi ta’ ċirku magħluq biss.
            
            
               ADOTTA DIN ID-DEĊIŻJONI 
            
         
         
            
               Artikolu 1
            
            
               1. Il-pożizzjoni li għandha tittieħed mill-Unjoni fit-tmien Konferenza tal-Partijiet għall-Konvenzjoni ta’ Stokkolma għandha tkun, f’konformità mar-rakkomandazzjonijiet tal-Kumitat għall-Analiżi tas-Sustanzi Niġġiesa Organiċi Persistenti
                  23
               , li tappoġġja:
            
            
               –l-elenkar tal-etere tad-dekabromodifenil (BDE-209) preżenti fl-etere tad-dekabromodifenil kummerċjali fl-Anness A għall-Konvenzjoni. L-Unjoni għandha tappoġġja l-elenkar b’“eżenzjonijiet speċifiċi” għall-produzzjoni u għall-użu ta’ decaBDE f’parts tal-bdil għall-industrija tal-karozzi u ajruspazjali, f’inġenji tal-ajru u f’parts tal-bdil għal vetturi agrikoli u forestali u f’ċertu makkinarju. F’konformità mar-rakkomandazzjonijiet tal-POPRC, l-Unjoni tista’ tappoġġja l-elenkar mingħajr “eżenzjonijiet speċifiċi” għal inġenji tal-ajru u għal parts tal-bdil għal vetturi agrikoli u forestali u għal ċertu makkinarju jekk ebda Parti oħra jew parti kkonċernata oħra implikata direttament ma tista’ turi l-ħtieġa tagħhom;
            
            
               –l-elenkar tal-paraffini klorurati b’katina qasira (SCCPs) fl-Anness A tal-Konvenzjoni;
            
            
               –l-elenkar tal-eżaklorobutadjen (HCBD) fl-Anness C tal-Konvenzjoni;
            
            
               –it-tneħħija tal-iskopijiet aċċettabbli li ġejjin mill-entrata dwar l-aċidu sulfoniku tal-perfluworoottan (PFOS) u d-derivattivi tiegħu fl-Anness B għall-Konvenzjoni: l-editjar tar-ritratti, fluwidi idrawliċi tal-avjazzjoni, ċerti apparati mediċi (bħall-produzzjoni ta’ saffi tal-kapolimeru tat-tetrafluworoetilen tal-etilen (ETFE) u ta’ ETFE radjuopak, apparati mediċi dijanjostiċi in vitro, u filtri tal-kulur CCD). fowm għat-tifi tan-nar, lixki għall-insetti għall-kontroll ta’ nemel li jqatta' il-weraq mill-Atta spp. u mill-Acromyrmex spp..
            
            
               2. Ir-rappreżentanti tal-Unjoni jistgħu jaqblu dwar tibdiliet minuri f’din il-pożizzjoni fid-dawl tal-iżviluppi matul it-tmien laqgħa tal-Konferenza tal-Partijiet għall-Konvenzjoni ta’ Stokkolma, mingħajr deċiżjoni ulterjuri tal-Kunsill. 
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                     http://www.pops.int/documents/convtext/convtext_en.pdf
                  
                  .
               
               
                  
                     (2)
                  Stat Membru wieħed tal-UE għadu ma rratifikahiex (l-Italja). 
               
               
                  
                     (3)
                  Id-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
               
               
                  
                     (4)
                  Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).
               
               
                  
                     (5)
                  Id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (ĠU L 174, 1.7.2011, p. 88)
               
               
                  
                     (6)
                  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
               
                  
                     (7)
                  Il-kunċett ta’ “inġenju tal-ajru” hu ddefinit għall-iskop tal-entrata.
               
               
                  
                     (8)
                  Vetturi bl-mutur fi ħdan il-kamp ta' applikazzjoni tad-Direttiva 2007/46/KE, vetturi agrikoli u forestali fil-kamp ta’ applikazzjoni tar-Regolament (UE) Nru 167/2013 tal-Parlament Ewropew u tal-Kunsill jew makkinarju fil-kamp ta’ applikazzjoni tad-Direttiva 2006/42/KE tal-Parlament Ewropew u tal-Kunsill.
               
               
                  
                     (9)
                  Ir-Regolament tal-Kummissjoni (UE) 2017/227 tad-9 ta’ Frar 2017 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) fir-rigward tal-etere tal-bis(pentabromofenil) (ĠU L 35, 10.2.2017, p. 6).
               
               
                  
                     (10)
                  Ir-Regolament tal-Kummissjoni (UE) 2015/2030 tat-13 ta’ Novembru 2015 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Anness I (ĠU L 298, 14.11.2015, p. 1).
               
               
                  
                     (11)
                  Id-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1.)
               
               
                  
                     (12)
                  Ir-Regolament tal-Kummissjoni (UE) Nru 519/2012 tad-19 ta’ Ġunju 2012 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Anness I (ĠU L 159, 20.06.2012, p. 1).
               
               
                  
                     (13)
                  Id-Direttiva 2010/75/UE tal-Parlament Ewropew u tal-Kunsill tal-24 ta' Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2010, p. 17).
               
               
                  
                     (14)
                  Id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (ĠU L 184, 17.7.1999, p. 23).
               
               
                  
                     (15)
                  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
               
               
                  
                     (16)
                  Id-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
               
               
                  
                     (17)
                  Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).
               
               
                  
                     (18)
                  Ir-Regolament tal-Kummissjoni (UE) 2017/227 tad-9 ta’ Frar 2017 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) fir-rigward tal-etere tal-bis(pentabromofenil) (ĠU L 35, 10.2.2017, p. 6).
               
               
                  
                     (19)
                  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
               
                  
                     (20)
                  Ir-Regolament tal-Kummissjoni (UE) Nru 2015/2030 tat-13 ta’ Novembru 2015 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Anness I (ĠU L 298, 14.11.2015, p. 1).
               
               
                  
                     (21)
                  Ir-Regolament tal-Kummissjoni (UE) Nru 519/2012 tad-19 ta’ Ġunju 2012 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Anness I (ĠU L 159, 20.06.2012, p. 1).
               
               
                  
                     (22)
                  Id-Direttiva 2010/75/UE tal-Parlament Ewropew u tal-Kunsill tal-24 ta' Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2010, p. 17).
               
               
                  
                     (23)
                  Id-Deċiżjonijiet POPRC-12/3, POPRC-12/4, POPRC-12/5